b'\n_START_ARTICLE_\nTahkuranna m\xc3\xb5is\n_START_PARAGRAPH_\nTahkuranna m\xc3\xb5is (saksa keeles Tackerort) oli riigim\xc3\xb5is H\xc3\xa4\xc3\xa4demeeste kihelkonnas P\xc3\xa4rnumaal, P\xc3\xa4rnu lahe idakaldal u 20\xc2\xa0km P\xc3\xa4rnust l\xc3\xb5unas.\n_START_SECTION_\nAjalugu\n_START_PARAGRAPH_\nIlmselt on m\xc3\xb5is eksisteerinud sadama kaitseks olnud tugipunktina juba XVI sajandi algul, kuid teateid sellest on alates 1560. aastast, mil seda on mainitud kui P\xc3\xa4rnu komtuurkonnale kuuluvat ordum\xc3\xb5isat. XVI sajandil on seal korduvalt peatunud ka Volmari ja V\xc3\xb5nnu maap\xc3\xa4evadele teel olnud Saare-L\xc3\xa4\xc3\xa4ne piiskopkonna saadikud. Keskajal kasutati seda ka kui P\xc3\xa4rnu lahel olevat nn "h\xc3\xa4dasadamat"._NEWLINE_P\xc3\xb5letati Liivi s\xc3\xb5jas, seej\xc3\xa4rel on m\xc3\xb5is kirjas 1577. aastal koostatud Liivimaa linnuste nimekirjas curiana._NEWLINE_1613 ehitati m\xc3\xb5isa juurde puidust kirik, mis hiljem h\xc3\xa4vis._NEWLINE_1620 l\xc3\xa4\xc3\xa4nistati v\xc3\xa4lja, kuulus seej\xc3\xa4rel eraomanikele. XVII sajandi l\xc3\xb5pus v\xc3\xb5eti reduktsiooniga j\xc3\xa4lle kroonule tagasi._NEWLINE_1627 l\xc3\xa4\xc3\xa4nistas Rootsi kuningas Gustav II Adolf Tahkuranna m\xc3\xb5isa koos 8 teise P\xc3\xa4rnumaa m\xc3\xb5isaga austria p\xc3\xa4ritolu krahv Franz Bernhard von Thurn und Valsassinale. Valdustest moodustus omaette krahvkond._NEWLINE_XVIII sajandi algul on m\xc3\xb5isa peahoone olnud suur-poolenisti kivist ja poolenisti puust ehitis. XVIII sajandi l\xc3\xb5pust kuni XIX sajandini on m\xc3\xb5is olnud kindral de Bosqueti ja tema lese k\xc3\xa4sutuses._NEWLINE_1870. aastal anti m\xc3\xb5is 1858 tekkinud \xc3\xb5igeusu Tahkuranna Jumalas\xc3\xbcnnitaja Uinumise kogudusele, kes sisustas peahoone preestrielamuks. Siis tekkis m\xc3\xb5isa \xc3\xbcmber M\xc3\xb5isak\xc3\xbcla asundus, mis hiljem koos Tahku k\xc3\xbclaga moodustasid Tahkuranna asula._NEWLINE_Tahkuranna kindlustatud sadamakoht v\xc3\xb5is keskajal ja hiljemgi olla \xc3\xa4revatel aegadel P\xc3\xa4rnu linna jaoks nn eelhoiatuss\xc3\xbcsteemi osa. V\xc3\xa4ike poolsaar ulatus strateegiliselt soodsalt P\xc3\xa4rnu lahe keskosa suunas ja kogu laevaliiklus lahel oli h\xc3\xa4sti j\xc3\xa4lgitav. Juhul kui kindlustatud m\xc3\xb5isahoonel oli mere j\xc3\xa4lgimiseks m\xc3\xb5ni torn, siis ilmselt n\xc3\xa4gi sealt v\xc3\xa4hemalt paark\xc3\xbcmmend kilomeetrit edelas oleva Sorgu saareni ning vajadusel j\xc3\xb5uti P\xc3\xa4rnusse teade saata. Periooditi v\xc3\xb5imutsesid L\xc3\xa4\xc3\xa4nemerel merer\xc3\xb6\xc3\xb6vlid, nagu n\xc3\xa4iteks nn vitaalivennad, kes r\xc3\xbcndasid aja jooksul nii Vana-P\xc3\xa4rnut, kui ka Haapsalu. 1439 peatus Ruhnu sadamas kurikuulus piraat Ivar Fleming. 1562 vallutas Rootsi laevastik siiski Claus Kristersson Horni juhtimisel \xc3\xbcllatusr\xc3\xbcnnakuga P\xc3\xa4rnu._NEWLINE_1864 s\xc3\xbcndis Tahkuranna m\xc3\xb5isas eesti muusik Karl Ramm, kes on loonud viisi tuntud laulule "\xc3\x95rn \xc3\xb6\xc3\xb6bik". Talle paigaldati 2017 aastal m\xc3\xb5isapargi kirdenurka m\xc3\xa4lestuskivi.\n_START_SECTION_\nEhitus\n_START_PARAGRAPH_\nM\xc3\xb5is asetseb v\xc3\xa4iksel Tahkuranna poolsaarel, nn. Tahku ninal, kus paljandub ka alusp\xc3\xb5hja lubjakivi. P\xc3\xb5hjast ja l\xc3\xb5unast piirab m\xc3\xb5isat paarisaja meetri kaugusel olev mererand. Kuna maapind on kerkinud aastasadadega, siis keskajal oli meri ilmselt veelgi l\xc3\xa4hemal. P\xc3\xb5hja-l\xc3\xb5unasuunaline, u 10*30 meetrise p\xc3\xb5hiplaaniga m\xc3\xb5isa peahoone paikneb seda \xc3\xbcmbritseva v\xc3\xa4ikse pargi l\xc3\xa4\xc3\xa4nek\xc3\xbcljes, selle ja pargi \xc3\xbcmber on olnud mitmeid majandushooneid. M\xc3\xb5ned ehitised peahoone l\xc3\xa4hedal on alles, teistest on j\xc3\xa4rel ainult vundamendid. Peahoone ise arvatakse olevat olnud keskajal kindlustatud. Keskaegse peahoone vundamentidel asetseb praeguse peahoone kesk- ja l\xc3\xb5unaosa, p\xc3\xb5hjapoolne osa on uuem. Ligikaudu 10*20 meetriste k\xc3\xbcljepikkustega vana peahoone all on v\xc3\xb5imsa talalaega t\xc3\xa4iskelder, mille p\xc3\xb5rand on looduslik merep\xc3\xb5hjasavi. V\xc3\xb5lve ei ole ilmselt kunagi olnud. Soklikorrusel on s\xc3\xa4ilinud kitsad laskepilusid meenutavad aknad. Vundament on alusp\xc3\xb5hjast alates \xc3\xbcmbritsetud ka savipandusega, mis takistas k\xc3\xb5rgema veeseisu korral merevee ja niiskuse p\xc3\xa4\xc3\xa4semist keldrisse. XXI sajandi algul puhastuse ja remondiga seoses l\xc3\xa4biviidud kaevet\xc3\xb6\xc3\xb6de k\xc3\xa4igus leiti hoone l\xc3\xb5unak\xc3\xbcljelt maa sees riitalaotuna keskaegseid pudedaid katusekive. K\xc3\xb5rvalhoone eest maa seest leiti ka keskaegne hellebard. Kunagise kivist peahoone esimene korrus on lammutatud ja praegu on selle asemel palkseinad.\n_START_SECTION_\nPraegune seisukord\n_START_PARAGRAPH_\nPeahoone on katuse all, remonditud ja heas seisukorras. Ka m\xc3\xb5ned k\xc3\xb5rvalhooned on kasutuses. M\xc3\xb5isas\xc3\xbcdames, mille nimetus oli "Tackendorfi puhkemaja, tegutses turistide majutuskohana. \xc3\x95igeusu koguduse k\xc3\xa4est on majavaldus l\xc3\xa4inud uue eraomaniku k\xc3\xa4tte.'